Любен Каравелов
Слава

chitanka.info

„Слава, слава, искам слава“!

казал горди Рим,

и Сципион коли, пали, —

над Картаген дим.

„Слава, слава, искам слава“!

казал Амурат,

и хиляди жертви гази

под свойят хат.

„Слава, слава, искам слава“!

казал Бонапарт,

и гори возток и запад,

се пали Марат.

„Слава, слава, искам слава“!

казва дядо Пий, —

„ако искаш да та кълна,

то ела ма бий“.

„Слава, слава, искам слава“!

говори кир Нил,

па Акифу за оланин

агне подарил.

„Слава, слава, искам слава“!

и Дорчо казал,

па за пари и за жени

майка си продал.

А славата, мой ти брате,

в кръчмата седи —

напила са, па си шепне:

„Хорски суети“!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.